Nemendur í áfanganum útivist í snjóleysi ÚTIV 2 HR 05 , fengu um helgina tækifæri til að æfa sig í nýja turninum sem björgunarsveitin Strákar á Siglufirði reisti sér í vor . Turninn er á bak við einn snjóflóðavarnargarðinn ofan við byggðina . Hann er tíu metra hár . Þarna fengu nemendur að kynnast sigi með öllum þeim búnaði sem nauðsynlegur er . Það var ákveðin áskorun að halla sér aftur á brún turnsins og setja allt sitt traust á búnaðinn , en þegar það var komið var gaman að láta sig síga niður og flestir nemendur fóru nokkrar ferðir . Önnur æfing í þessar lotu var kajakróður . Fyrir æfinguna fengu nemendur kynningu á kajaksportinu og kennarar fóru vandlega yfir öryggisatriði . Síðan var róið af stað út á Siglufjörðinn þar sem meðal annars voru skoðuð gömul skipsflök . Veður var með besta móti og allir skemmtu sér vel yfir sögum Gests kennara , sem er margfróður um þetta svæði . Þá var stokkið í sjóinn með tilheyrandi gleðiópum . Þessir tveir æfingadagar tókust vel og fara í reynslubanka nemenda . Myndir